O B R A Z L O Ž E NJ E

###### *Prijedloga Odluke*

###### *o načinu pružanja javne usluge prikupljanja miješanog komunalnog otpada i biorazgradivog komunalnog otpada*

Odredbom čl. 179 st. 5. **Zakona o održivom gospodarenju otpadom** (NN br. 94/2013. – u daljnjem tekstu Zakon), propisano je da su jedinice lokalne samouprave (dalje u tekstu: JLS) dužne osigurati ispunjenje obveze iz čl. 35. st. 1. točaka 1. i 2. Zakona, u roku od godine dana od dana stupanja na snagu Zakona, koji je stupio na snagu 23. srpnja 2013. g.

Temeljem spomenute odredbe čl. 35. st. 1. točke 1. i 2. Zakona, **JLS izvršava obvezu odvojenog prikupljanja** problematičnog otpada, otpadnog papira, metala, stakla, plastike i tekstila te krupnog (glomaznog) komunalnog otpada **na način da osigura**:

1. funkcioniranje jednog ili više reciklažnih dvorišta, odnosno mobilne jedinice na svom području,
2. postavljanje odgovarajućeg broja i vrsta spremnika za odvojeno sakupljanje problematičnog otpada, otpadnog papira, metala, stakla, plastike i tekstila, koji nisu obuhvaćeni sustavom gospodarenja posebnom kategorijom otpada, na javnoj površini.

Navedenu obvezu JLS-a nužno je sagledati i u kontekstu odredbe čl. 28 st. 1. točke 1. i 2. Zakona, kojom je utvrđeno da je **JLS na svom području dužna osigurati**:

1. javnu uslugu prikupljanja miješanog komunalnog otpada, i biorazgradivog komunalnog otpada,
2. odvojeno prikupljanje otpadnog papira, metala, stakla, plastike i tekstila te krupnog (glomaznog) komunalnog otpada.

Nadalje, čl. 30. st. 7. Zakona, **određeno je da predstavničko tijelo JLS-a donosi Odluku o načinu pružanja javnih usluga prikupljanja miješanog komunalnog otpada i prikupljanja biorazgradivog komunalnog otpada**, te je ujedno propisan i obvezan sadržaj odluke. Rok za donošenje navedeno odluke je 3 mjeseca od dana stupanja na snagu Uredbe Vlade Republike Hrvatske iz čl. 29. st. 10. Zakona.

Iako je zakonska obveze Vlade RH bila da spomenutu Uredbu donese do 23. srpnja 2014., Uredba o gospodarenju komunalnim otpadom (NN br. 50/2017) donesena je tek ove godine, a stupila je na snagu 01. studenoga 2017.

S obzirom na kratak rok od svega 3 mjeseca, dakle do 01. veljače 2017., da JLS-i donesu Odluku o načinu pružanja javne usluge prikupljanja miješanog komunalnog otpada i prikupljanja biorazgradivog komunalnog otpada, nužno je čim ranije usvojiti ovakvu Odluku da bi komunalna poduzeća stigla uspostaviti novi sustav gospodarenja otpadom.

**Predloženom Odlukom propisuje se** način pružanja javne usluge prikupljanja miješanog komunalnog otpada i biorazgradivog komunalnog otpada te odvojenog prikupljanja otpadnog papira, metala, stakla, plastike, tekstila, problematičnog otpada i krupnog (glomaznog) otpada kao i način gospodarenja komunalnim otpadom u vezi s ovom javnom uslugom, adresa reciklažnog dvorišta, način i uvjeti određivanja i obračuna naknade za gradnju građevina za gospodarenje komunalnim otpadom na području Grada Ludbrega.

**Usluge koje će komunalno poduzeće Lukom morati pružati temeljem ove Odluke obuhvaća 3. skupine usluga** (čl. 13. Odluke):

1. JAVNA USLUGA obuhvaća:

* sakupljanje miješanog komunalnog otpada na lokaciji obračunskog mjesta korisnika javne usluge
* sakupljanje biorazgradivog komunalnog otpada na lokaciji obračunskog mjesta korisnika javne usluge.

1. USUGA U VEZI S JAVNOM USLUGOM obuhvaća:

* sakupljanje otpadnog papira, metala, plastike, stakla i tekstila putem spremnika postavljenih na javnoj površini (zelenih otoka) ili spremnika/tipiziranih vrećica na obračunskom mjestu korisnika javne usluge,
* sakupljanje krupnog (glomaznog) otpada u reciklažnom dvorištu, na obračunskom mjestu korisnika javne usluge,
* sakupljanje problematičnog otpada,
* sakupljanje posebnih kategorija otpada.

1. USLUGA KOJA SE PRUŽA NA ZAHTJEV KORISNIKA USLUGE obuhvaća:

* preuzimanje miješanog komunalnog i biorazgradivog komunalnog otpada na lokaciji obračunskog mjesta korisnika usluge u slučaju iznimnog preuzimanja veće količine otpada,
* preuzimanje krupnog (glomaznog) otpada.

**Broj planiranih primopredaja spremnika**, komunalno poduzeće mora odrediti u skladu sa sljedećom minimalnom učestalošću (čl. 14. Odluke):

* najmanje jednom tjedno za biootpad iz biorazgradivog komunalnog otpada,
* najmanje jednom u dva tjedna za miješani komunalni otpad,
* najmanje jednom mjesečno za otpadni papir i karton iz biorazgradivog komunalnog otpada.

**Komunalni otpad će se odvojeno sakupljati putem** (čl. 20. Odluke):

1. Vrećica,
2. Individualnih spremnika,
3. Spremnika na zelenim otocima,
4. Reciklažnog dvorišta,
5. Mobilnog reciklažnog dvorišta,
6. Preuzimanja od strane Davatelja javne usluge na zahtjev (poziv) korisnika javne usluge u dogovoreno vrijeme.

Davatelj javne usluge će temeljem kategorije korisnika, odrediti mjesta primopredaje spremnika, i temeljem podataka iz izjave korisnika ugovara vrstu spremnika za pojedine korisnike.

**U pogledu reciklažnog dvorišta** (čl. 88. – 99. Odluke), čija se izgradnja očekuje do 15.07.2018., Davatelj javne usluge dužan je u njemu zaprimati otpad bez naknade i voditi evidenciju o zaprimljenom otpadu nastalom u kućanstvu na području Grada Ludbrega. Iznimno, prema cjeniku, naplaćuje se zaprimanje glomaznog otpada u količini većoj od 2m3 u jednoj kalendarskoj godini i građevnog otpada kako je opisano u članku 93. ove Odluke.

**Miješani komunalni otpad** (čl. 107. Odluke) prikupljati će se u spremnicima/vrećicama za miješani komunalni otpad, a tipizirani spremnici su plastični spremnici volumena 60 litara, 80 litara, 120 litara, 240 litara, 1.100 litara. Vrećice za miješani komunalni otpad, volumena su od 60 litara, a mogu ih koristiti samo korisnici usluga kategorije 2. (fizička osoba s privremenim boravištem na području Grada Ludbrega) te korisnici kategorije 1. i 2. ako u kratkom vremenskom razdoblju imaju potrebu za predavanjem veće količine otpada od one predviđene spremnicima.

**Biorazgradivi komunalni otpad** (čl. 108. Odluke) prikupljati će se u spremnicima/vrećicama za biorazgradivi komunalni otpad. Vrećice za biorazgradivi otpad su volumena 60 litara, a način korištenja vrećica isti je kao i za korištenje vrećica za miješani komunalni otpad.

**Spremnici za komunalni otpad** (čl. 109.) kod korisnika javne usluge moraju imati oznaku naziva vrste otpada za koju je spremnik namijenjen, oznaku Davatelja javne usluge i oznaku koja je u Evidenciji o preuzetom komunalnom otpadu pridružena korisniku javne usluge i obračunskom mjestu (čip ili bar kod).

**Cijena javne usluge** (čl. 113. – 124. Odluke), određivati će se na drugačiji način nego do sada jer cijena mora obuhvaćati:

* Cijenu minimalne javne usluge (CMJU), (čl. 111. i 112. Odluke), izražene kao fiksni iznos na računu, a obuhvaća troškove nabave i održavanja opreme za prikupljanje otpada, troškove prijevoza otpada, troškove obrade otpada, troškove rada reciklažnog i mobilnog reciklažnog dvorišta, prijevoza i obrade glomaznog otpada koji se prikuplja u okviru javne usluge, troškove osoblja, planirane troškove ulaganja u sustav i sve druge troškove osim direktnih troškova zbrinjavanja miješanog komunalnog otpada
* Jediničnu cijenu za pražnjenje volumena spremnika miješanog komunalnog otpada (JCV), (čl. 113. st. 2.,3. i 4. Odluke), a obuhvaća troškove zbrinjavanja miješanog komunalnog otpada (trošak pretovarnih stanica, trošak prijevoza od pretovarne stanice do odlagališta/centara za gospodarenje otpadom i trošak obrade i zbrinjavanja) i iskazuju se kao dio cijene javne usluge za količinu (litre) predanog miješanog komunalnog otpada
* Broj pražnjenja spremnika miješanog komunalnog otpada (BP)
* Ugovornu kaznu (UK), (čl. 135. – 137. Odluke), koju je korisnik javne usluge dužan platiti samo u slučaju kad je postupio protivno Ugovoru kojega je obvezan sklopiti s Davateljem javne usluge (komunalnim poduzećem)
* Udio korisnika (U) (čl. 131. st. 8. Odluke) što znači da kad jedan korisnik usluge samostalno koristi spremnik, udio korisnika usluge u korištenju spremnika je jedan, a kad više korisnika usluge zajednički koriste spremnik (primjerice u zgradama) zbroj udjela svih korisnika, određenih međusobnim sporazumom ili prijedlogom davatelja usluge, mora iznositi jedan.
* Naknadu za gradnju građevina za gospodarenje komunalnim otpadom razmjerno predanom volumenu (NG), (čl. 121. Odluke) ako se takva naknada utvrdi temeljem godišnjeg plana gradnje građevina za gospodarenje komunalnim otpadom koji donosi Gradsko vijeće, najkasnije u prosincu tekuće godine za iduću godinu i Odlukom koju isto donosi o visini iznosa koji će financirati korisnici javne usluge u cijeni javne usluge.
* Cijenu javne usluge za predanu količinu miješanog komunalnog otpada izražena u kunama (C)

Što se tiče **veličine spremnika** po pojedinom korisniku (čl. 125. - 129. Odluke), kriterij za veličinu ugovorenog volumena spremnika je broj članova domaćinstva za kategoriju 1. korisnika javne usluge prema Tablici 3.

|  |  |  |
| --- | --- | --- |
| **Predloženi raspon površine stambenog objekta (m2)** | **Broj članova domaćinstva** | **Dodijeljeni spremnik određenog volumena (L)** |
| 0-45 | 1 | 60 |
| 46-60 | 2 | 80 |
| 61-150 | 3 – 6 | 120 |
| 151+ | 7+ | 240 |

Ako se određeni korisnik ne izjasni o broju članova u domaćinstvu, davatelj javne usluge može mu dodijeliti broj članova domaćinstva prema površini stambenog objekta. U ovoj tablici izražene su minimalne veličine spremnika za pojedino domaćinstvo, što znači da se ne mogu izabrati spremnici manjeg volumena od predviđenog, već se mogu izabrati samo spremnici većeg volumena od predviđenog.

Jedna od novina je da Odluka mora sadržavati odredbe o **ugovornoj kazni** (čl. 135. – 137. Odluke) tj. popis postupaka čijim izvršenjem korisnik usluge postupa protivno Ugovoru kojega je sklopio s Davateljem javne usluge (komunalnim poduzećem), s pripadajućom cijenom i načinom utvrđivanja nužnih činjenica za obračun ugovorne kazne. Iznos ugovorne kazne određen za pojedino postupanje mora biti razmjeran troškovima uklanjanja posljedica takvog postupanja.

Ugovorne kazne propisane ovom Odlukom su sljedeće:

|  |  |
| --- | --- |
| **Ugovorna kazna** | **Cijena** |
| Korisnik javne usluge ne vrši predaju otpada u dva uzastopna obračunska razdoblja Davatelju javne usluge, a utvrdi se da koristi nekretninu (čl. 135., st. 3., t. 1. ove Odluke) | Ugovoreni spremnik s odvozom od 2 puta mjesečno |
| Poklopac ugovorenog spremnika korisnika javne usluge se ne može u potpunosti zatvoriti – količina otpada premašuje volumen ugovorenog spremnika (čl. 135., st. 3., t. 2. ove Odluke) | Dodatnih 20% volumena ugovorenog spremnika u obračunskom razdoblju |
| Korisnik javne usluge odlaže miješani komunalni otpad i/ili biorazgradivi komunalni otpad izvan spremnika za miješani komunalni otpad i/ili biorazgradivi komunalni otpad – uz ugovoreni spremnik korisnika javne usluge nalazi se rasuti otpad ili otpad odložen u vrećice koje nisu od davatelja javne usluge (čl. 135., st. 3., t. 3. ove Odluke) | Cijena odloženog volumena i dodatna kazna od 50 kn |
| Korisnik javne usluge odlaže problematični otpad u spremnike za miješani komunalni otpad ili druge spremnike namijenjene reciklabilnom otpadu (čl. 135., st. 3., t. 4. ove Odluke) | Volumen spremnika x koeficijent pretvorbe volumena u kg x cijena zbrinjavanja opasnog otpada/kg |
| Korisnik javne usluge ne razvrstava komunalni otpad u vrećice/spremnike na način predviđen ovom Odlukom (čl. 135., st. 3., t. 5. ove Odluke) | Cijena zbrinjavanja MKO/l ili cijena razvrstavanja komunalnog otpada + upozorenje korisniku u iznosu 50 kn |
| Korisnik javne usluge u vreće/spremnike za reciklabilni otpad odlaže miješani komunalni otpad (čl. 135., st. 3., t. 6. ove Odluke) | Cijena zbrinjavanja MKO/l + upozorenje korisniku u iznosu 50 kn |
| Korisnik javne usluge tijekom godine dana niti jednom nije koristio uslugu reciklažnog dvorišta ili mobilnog reciklažnog dvorišta (čl. 135., st. 3., t. 7. ove Odluke) | 500,00 kn |
| Korisnik javne usluge kompostira otpad na neprimjeren način (čl. 135., st. 3., t. 8. ove Odluke) | 200,00 kn |
| Korisnik javne usluge odlaže glomazni otpad ili EE otpad na javnu površinu bez prethodnog dogovora s Davateljem javne usluge (čl. 135., st. 3., t. 9. ove Odluke) | Cijena preuzimanja određene mase glomaznog otpada + dodatan rad radnika/sat + prijevoz po km |
| Korisnik javne usluge uništi spremnik koji mu je Davatelj javne usluge dao na korištenje (čl. 135., st. 3., t. 10. ove Odluke) | Cijena nabave novog spremnika |

Sukladno naprijed navedenome, predlažemo Gradskom vijeću usvajanje Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada, u predloženom sadržaju.